b'\n_START_ARTICLE_\nRoman Lesnika\n_START_SECTION_\n\xc5\xbdivljenje in delo\n_START_PARAGRAPH_\nDr. Roman Lesnika se je rodil na Kriechenbergu pri Sveti Ani. Njegova star\xc5\xa1a sta bila razredna u\xc4\x8ditelja na Osnovni \xc5\xa1oli Sveta Ana. O\xc4\x8de Mihael (1864-1935) je opravljal \xc5\xa1e slu\xc5\xbebo \xc5\xa1olskega upravitelja med letoma 1892 in 1925, mati Viljemina (1873-1956) pa je pou\xc4\x8devala do leta 1927. Pri Sveti Ani je obiskoval 5 razredov osnovne \xc5\xa1ole. 8 razredov dr\xc5\xbeavne gimnazije je naredil v Mariboru, kjer je 7.12.1919 opravil maturitetni izpit. Hkrati je med letoma 1916 in 1919 slu\xc5\xbeil v Avstro-Ogrski vojski in bil 1 leto v italijanskem ujetni\xc5\xa1tvu. 1919. leta se je vpisal na Medicinsko fakulteto v Gradcu, kjer je \xc5\xa1tudiral 10 semestrov in ob ve\xc4\x8derih obiskoval Akademijo za slikarstvo. Naslednja 2 semestra je posvetil specialni zobozdravstveni izobrazbi na Zobni kliniki v Gradcu. Od leta 1926-1929 je delal v Splo\xc5\xa1ni javni bolnici v Mariboru kot zdravnik volonter, pripravnik, dnevni\xc4\x8dar, sekundarni zdravnik in asistent internega oddelka, ki ga je vodil samostojno kot namestnik \xc5\xa1efa. 1928. se je poro\xc4\x8dil z Olgo Sever in dobil h\xc4\x8derko Romano, 7 let kasneje se je rodil sin Roman._NEWLINE_S 1.2.1929. leta je nastopil v slu\xc5\xbebo krajevnega (banovinskega) zdravnika za zdravstveno okro\xc5\xbeje Mozirje. Kot edini edini zdravnik dale\xc4\x8d naokrog, je bil hkrati splo\xc5\xa1ni zdravnik, ginekolog, porodni\xc4\x8dar, lekarnar, zobozdravnik in celo kirurg. Redne ure je delal v ambulanti, ve\xc4\x8dino dela pa je opravljal na terenu._NEWLINE_Vodil je tudi ro\xc4\x8dno lekarno, do ustanovitve javne, leta 1935. Glavni odbor Rde\xc4\x8dega kri\xc5\xbea Jugoslavije ga je leta 1937 odlikoval s srebrno svetinjo. Med okupacijo je pomagal ljudem v hudih vojnih razmerah. Leta 1944 je na osvobojenem ozemlju Zgornje Savinjske doline zdravil borce NOB, za kar je prejel Srebrno zvezdo zaslug za narod._NEWLINE_Po osvoboditvi je bil postavljen za uradnega krajevnega in okrajnega zdravnika v Mozirju, pri okrajnem odboru Gornji grad. Od 1955. dalje je v Zdravstvenem domu Nazarje opravljal vso zdravni\xc5\xa1ko delo v posvetovalnici za otroke in posvetovalnici za nose\xc4\x8de ter ostalo preventivno delo kot je cepljenje, sistematski pregledi \xc5\xa1olarjev in podobno. Leto kasneje je za\xc4\x8del voditi 2 zdravstveni postaji (Nazarje in Mozirje). 1959. je za\xc4\x8del opravljati \xc5\xa1e izredno prakso terapevtsko zobozdravstvene slu\xc5\xbebe v Zdravstvenem domu Nazarje. Upokojil se je 1968. leta.'